નીટનો વિવાદ નવો નથી. હકીકતે છેલ્લાં ત્રણ વર્ષથી આ મામલો સુપ્રીમ કોર્ટમાં ચાલી રહ્યો હતો. કાયદાકીય વમળો વચ્ચે નીટ યોજાશે તેવી જાણકારી હોવા છતાં રાજ્યના શિક્ષણ વિભાગે કોઈ પગલાં લીધાં નહોતાં. શિક્ષણજગતના નિષ્ણાતોના મતે, નીટનો વિવાદ શરૂ થયો ત્યારથી જ રાજ્ય સરકારે અભ્યાસક્રમમાં સુધારો કરવાની જરૂર હતી. રાજ્યનો શિક્ષણ વિભાગ કઈ હદે બેદરકાર છે તેનો ખ્યાલ એ બાબત પરથી આવે છે કે છેલ્લાં ત્રણ વર્ષથી નીટનો વિવાદ ચાલતો હોવા છતાં શિક્ષણ વિભાગે આજદિન સુધી નીટની પરીક્ષા પ્રમાણેનો નવો અભ્યાસક્રમ દાખલ કર્યો નથી. જેનો ભોગ આજે ગુજરાતના હજારો વિદ્યાર્થીઓએ બનવાનો વારો આવ્યો છે.